Od predaje Makaa Narodnoj Republici Kini 1999. Europska unija i njezine države članice pozorno prate politička i gospodarska kretanja u Posebnom Upravnom Području (PUP) Makao u skladu s načelom „jedna zemlja, dva sustava”. EU podupire to načelo i njegovu provedbu, a ovogodišnje izvješće o razvoju događaja u Makau objavljuje se na temelju obveze prema Europskom parlamentu preuzete 1997.

U sklopu nastojanja da zaštiti nacionalnu sigurnost vlada je objavila i vremenski okvir za donošenje novog zakona kojim će se uspostaviti režim tajnosti. Tim će se zakonom osigurati primjerena zaštita povjerljivih državnih podataka u PUP-u Makao. Vlada namjerava dovršiti taj postupak do posljednjeg tromjesečja 2022.

Nacionalna sigurnost i dalje je politički prioritet. Zakon o nacionalnoj sigurnosti stupio je na snagu 2009., no dosad nitko nije bio optužen na temelju tog zakona. Vlada je najavila da će u prvom tromjesečju 2022. pokrenuti javno savjetovanje o izmjeni tog zakona i dovršiti ga do posljednjeg tromjesečja te godine.

G. Tong 9. srpnja objavio je diskvalifikaciju. Obuhvatila je svih 15 kandidata iz prodemokratskih skupina (Nova napredna udruga Makaa, Udruga za demokratski prosperitetni Makao i Nove napredne snage Makaa). G. Tong 12. srpnja objasnio je da policijski dokazi upućuju na to da diskvalificirani kandidati ne podupiru Temeljni zakon Makaa ili nisu lojalni PUP-u Makao. Rekao je da Povjerenstvo za izborna pitanja Zakonodavne skupštine ima sedam kriterija za ocjenjivanje prihvatljivosti kandidata. Tim se kriterijima osigurava da kandidati „iskreno podupiru” Temeljni zakon Makaa i da su istinski odani PUP-u Makao, uključujući potporu vodstvu Komunističke partije Kine.

Odazvalo se 42 % birača, što znači da je na izbore izašla 137 281 osoba. To je najmanji zabilježeni odaziv od predaje 1999. Prosječni odaziv u ranijim izborima koji su održani nakon 1999. bio je 56,56 %. Tong Hio-fung, predsjednik Povjerenstva za izborna pitanja Zakonodavne skupštine, pripisao je takav odaziv nestabilnim vremenskim prilikama i ograničenjima zbog bolesti COVID-19, zbog kojih se osobe koje su se zatekle u inozemstvu nisu mogle vratiti kako bi glasale. Na izborima je zabilježen i dosad najveći broj praznih listića (3 141) i drugi najveći broj nevažećih listića (2 082).

Zbog aktualnih ograničenja putovanja povezanih s bolešću COVID-19 dužnosnici Ureda EU‑a u Hong Kongu i Makau i dalje nisu mogli posjetiti Makao. To je otežalo rad tog ureda i ograničilo kontakte s vladinim dužnosnicima PUP-a i drugim osobama.

Čelnik vlade Ho objavio je da su 2021. vladini odjeli za nacionalnu sigurnost postali u potpunosti funkcionalni. Pravosudna policija intenzivirala je svoj rad na zaštiti nacionalne sigurnosti i sigurnosti interneta te na sprečavanju terorizma. Policija je pojačala svoj rad i kako bi spriječila infiltriranje i upletanje vanjskih elemenata u poslove kontinentalne Kine i PUP-a Makao.

Vlada je isto tako izmijenila zakon o upotrebi i zaštiti državne zastave, grba i himne kako bi se uzele u obzir najnovije izmjene zakona Narodne Republike Kine o državnoj zastavi i njezina zakona o državnom grbu.

Naposljetku, kako bi se poboljšala sigurnost i pružila pomoć tijelima za izvršavanje zakonodavstva, vlada je izjavila da će postaviti više nadzornih kamera. Dužnosnici planiraju postaviti dodatnih 4 200 kamera do 2028.

Poduzete su neke zakonodavne mjere u vezi s važnim socijalnim pitanjima, kao što je Zakon o sindikatima. Do toga je došlo nakon višegodišnjeg opetovanog odbijanja sličnih mjera koje su predlagali prodemokratski članovi Zakonodavne skupštine. Vlada je prvotno planirala da se javno savjetovanje o tom zakonu održi u prvom tromjesečju 2021., no na kraju je pokrenuto 31. listopada u trajanju od 45 dana. Nacrt teksta obuhvaća dva važna područja: sustav registracije sindikata i ovlast za kolektivno pregovaranje. Vlada je namjeravala dovršiti zakonodavni postupak do posljednjeg tromjesečja 2022., nakon završetka savjetovanja i prikupljanja „dovoljnog broja” mišljenja iz raznih sektora.

Vlada PUP-a Makao i dalje je poduzimala mjere za kontrolu širenja bolesti COVID-19, uključujući obvezno testiranje u cijelom gradu, koje je organizirano u dva navrata. Prema podacima na dan 30. prosinca 2021., dvije doze cjepiva primilo je 429 839 osoba, a 31 770 osoba primilo je tri doze. Općenito, izbijanje bolesti COVID-19 dovelo je do 79 potvrđenih slučajeva zaraze, ali bez smrtnih ishoda. Vlada je radila na uspostavi putovanja s kontinentalnom Kinom bez potrebe za karantenom. Te su dvije strane 12. kolovoza ponovno uspostavile putovanja bez karantene prvi put nakon uvođenja ograničenja. S druge strane, putnici koji su u Makao dolazili iz Hong Konga trebali su imati negativan nalaz testiranja i morali su 14 dana biti u karanteni.

Zbog takvih strogih pravila ulaska predstavnici Ureda EU-a nisu mogli posjetiti PUP, organizirati aktivnosti na terenu ni pratiti politička i društvena kretanja. Na temelju tih pravila u Makao su mogli ući samo posjetitelji iz kontinentalne Kine, Hong Konga i Tajvana. Osobe koje su 14 dana prije dolaska posjetile Hong Kong morale su 14 dana biti u karanteni.

Prava, sloboda i jednake mogućnosti

Tijekom 2021. pojavili su se problemi povezani s pravima, temeljnim slobodama i vladavinom prava, kako su zajamčeni Temeljnim zakonom Makaa. I dalje se ništa nije poduzimalo kako bi se osnovalo neovisno tijelo za ljudska prava kao odgovor na preporuku koju je u prosincu 2015. izdao Odbor UN-a protiv mučenja.

Budući da su mediji više prakticirali autocenzuru, bilo je sve teže ostvarivati slobodu medija. Portugalsko i englesko udruženje novinara Makaa 13. ožujka na javnoj televiziji Teledifusão de Macau (TDM) objavilo je izjavu u kojoj je izrazilo zabrinutost zbog novih uredničkih smjernica za portugalska i engleska uredništva.

Udruženje novinara (AIPIM) bilo je osobito zabrinuto zbog smjernica prema kojima osoblje TDM-a ne može „prenositi informacije ni mišljenja koja su u suprotnosti s politikama središnje vlade” Narodne Republike Kine te mora podupirati mjere koje donosi PUP Makao. Na kraju, izvršni odbor TDM-a održao je dvosatni sastanak sa šest članova uredništva odjela za vijesti. TDM je izjavio da se njegova urednička politika nije promijenila te je „potaknuo” osoblje da se drži načela „voljeti zemlju i voljeti Makao”. Nakon toga, komentari i informacije povezani s komemoracijom 4. lipnja navodno su bili cenzurirani u dvije emisije o aktualnim temama.